આ બાબત સમજવી આપણા માટે અઘરી નથી કારણ કે આવા અનેક ન્યુઝ અને વ્યુઝનો મારો સોશિયલ મીડિયા પર ચાલતો હોય છે. જેમની પોતાની કોઈ વિચારધારા કે વ્યક્તિત્વ નથી હોતું તેઓ આવા કોઈ વિચારધારા ધરાવતા જૂથની સાથે જોડાઈ કે ભળી જવાનું પસંદ કરે છે. જ્યારે એકો ચેમ્બર્સમાં તમે સામી વિચારધારાના લોકોનો વિશ્વાસ જ નથી કરતા. આપણી આસપાસના પરપોટાઓ એટલે કે બબલ્સની અસર હેઠળ આપણે આપણી સાથે સહમત ન થતા લોકોને અનફ્રેન્ડ એટલે કે મિત્રતાની લિસ્ટમાંથી બાકાત કરીએ છીએ. એવી જ વેબસાઈટ વાંચીએ જે આપણી વિચારધારાને અનુકૂળ આવે. આપણું મિત્રવર્તુળ એવું જ રાખીએ જે આપણા જેવી જ વિચારધારા ધરાવતું હોય. આપણી વિચારધારાથી વિરુદ્ધના કોઈ સમાચાર કે માહિતીથી દૂર જ રહેવાનું પસંદ કરીએ. ઉદાહરણ રૂપે ફેસબુકમાં ચાલી રહેલો પ્રવાહ આપણી સામે જ છે. એટલે કે આપણે સંકુચિત દાયરામાં રહેવાનું પસંદ કરીએ છીએ. આ બબલ્સ એટલે કે પરપોટાઓ આપણને વધુ પડતો આત્મવિશ્વાસ આપે છે. જેમ કે જુઓ આ વેબસાઈટ પણ એ જ કહે છે જે હું કહું છું, ફલાણા લેખક પણ એ જ લખે છે જે હું માનું છું. જુએન કહે છે કે આમાંથી બહાર આવવા માટે તમારી માન્યતાથી જુદા વ્યુઝ, વિચારોને વાંચો, સાંભળો, સમજવાનો પ્રયત્ન કરો. તમે ગુફામાં રહેતા હો પણ બહાર સૂર્યનો પ્રકાશ છે તેનો ઇનકાર નથી જ કરતા. બહાર જુઓ છો અને પ્રકાશ દેખાય છે. પણ આપણે તો ગાંધારીની જેમ મગજ પર ચોક્કસ વિચારધારાની પટ્ટી બાંધી દીધી છે. બબલ્સમાં આપણે વિરોધી વિચારોને બાકાત કરીએ છીએ, જ્યારે એકો ચેમ્બર્સમાં વિરોધીઓનો વિરોધ કરવા માટે લોકોને ઉશ્કેરીએ છીએ. જેમ કે સૂરજએ કોન્સપરસી છે હકીકતમાં તો એ ગરમ ગેસનો ગોળો માત્ર છે. એકો ચેમ્બર્સ અંદરના અને બહારના એવા ભેદ પાડે છે. બહારના, બીજાઓ હમેશાં મલીનવૃત્તિનાલ જ છે, એમનો વિશ્વાસ થઈ શકે જ નહીં તેમની દરેક વાત કે કામ પાછળ ખરાબ હેતુ જ હોય. આમ સતત વિરોધ અને વેરભાવને જીવંત રાખવાનું કામ થતું રહે એવું રાજકારણ રમાડાતું હોય છે. એકો ચેમ્બર્સ ઘડનારા સત્ય હકીકતને કાઢી નથી નાંખતા પણ તેને પોતાની રીતે મેનીપ્યુલેટ કરીને પ્રહાર કરે છે. આપણે એકો ચેમ્બર્સના ભાગ છીએ તેની આપણને ખબર નથી પડતી. જુએન કહે છે કે એકો ચેમ્બર્સને તોડી પાડવું સહેલું નથી હોતું. બધું જ ભૂસીને નવેસરથી લોકોને રિબૂટ કરી શકાતા નથી. આજે આપણી આસપાસ કેટલાક બબલ્સ છે તો કેટલાક એકો ચેમ્બર્સ પણ છે જ.તો કેટલાક જાગૃત પણ છે જે આવા કોઈ જૂથ, વાડા કે એકપક્ષી સંકુચિત વિચારધારાના ભાગ નથી બનતા.